ಮುಂದಿನ ವರ್ಷ ಶುರುವಾಗುತ್ತಾ ಸಡಕ್-2?

ಮುಂಬೈ: 90ರ ದಶಕದಲ್ಲಿ ತೆರೆ ಕಂಡಿದ್ದ ಸಂಜಯ್ ದತ್ ನಾಯಕನಾಗಿದ್ದ ಸಡಕ್ ಚಿತ್ರ ಬಾಲಿವುಡ್‍ನ ಹಿಟ್ ಚಿತ್ರವಾಗಿ ದಾಖಲಾಗಿತ್ತು. ಕಥೆಯಿಂದ ಮೊದಲ್ಗೊಂಡು ಹಾಡಿನವರೆಗೆ ಎಲ್ಲವೂ ಜನಮನ ಸೆಳೆದಿತ್ತು. ಈ ಚಿತ್ರದಿಂದಲೇ ಸಂಜಯ್ ದತ್ ನಾಯಕನಾಗಿ ಬಾಲಿವುಡ್‍ನಲ್ಲಿ ಮತ್ತಷ್ಟು ಬೇಡಿಕೆ ಗಳಿಸಿಕೊಂಡಿದ್ದೀಗ ಇತಿಹಾಸ.

ಇದೀಗ ಸಡಕ್ 2 ಚಿತ್ರ ಕಾರ್ಯಾರಂಭ ಮಾಡುವ ಬಗ್ಗೆ ಬಾಲಿವುಡ್ ತುಂಬಾ ಗುಲ್ಲೆದ್ದಿದೆ. ಇದು ನಿರ್ದೇಶಕ ಮಹೇಶ್ ಭಟ್ ಮತ್ತು ಮುಖೇಶ್ ಭಟ್ ಅವರುಗಳ ಕನಸಿನ ಪ್ರಾಜೆಕ್ಟ್. ಕಳೆದ ವರ್ಷವೇ ಈ ಚಿತ್ರದ ಬಗ್ಗೆ ಇವರಿಬ್ಬರೂ ಹೇಳಿಕೊಂಡಿದ್ದರು. ಆದರೆ ವರ್ಷಗಳ ಕಾಲ ಇದಕ್ಕಾಗಿ ತಯಾರಿ ನಡೆಸಿ ಬೇರೆ ಕೆಲಸ ಕಾರ್ಯಗಳಲ್ಲಿ ಕಳೆದು ಹೋಗಿದ್ದ ಭಟ್ ಬ್ರದರ್ಸ್ ಇದೀಗ ತಮ್ಮ ಕನಸಿನ ಸಡಕ್ ವಿಚಾರವಾಗಿ ಕಾರ್ಯಾರಂಭ ಮಾಡಿದಂತಿದೆ!

ಸಡಕ್ 2 ಚಿತ್ರವನ್ನು 2019ರ ಆರಂಭದಲ್ಲಿಯೇ ಆರಂಭಿಸಲು ಭಟ್ ಬ್ರದರ್ಸ್ ನಿರ್ಧರಿಸಿದ್ದಾರೆ. ಆ ಸಮಯದಲ್ಲಿ ಸಮಯ ಹೊಂದಿಸುವ ಭರವಸೆ ಸಂಜಯ್ ದತ್ ಕಡೆಯಿಂದಲೂ ಸಿಕ್ಕಿದೆ. ತೊಂಭತ್ತರ ದಶಕದಲ್ಲಿ ಸಡಕ್ ಚಿತ್ರ ಸೃಷ್ಟಿಸಿದಂಥಾದ್ದೇ ದಾಖಲೆಯನ್ನು ಮತ್ತೊಮ್ಮೆ ಸೃಷ್ಟಿಸುವ ಸಲುವಾಗಿ ಭಟ್ ಬ್ರದರ್ಸ್ ಅಣಿಯಾಗಲಾರಂಭಿಸಿದ್ದಾರೆ.

ಮಹೇಶ್ ಭಟ್ ಅವರ ಹೋಂ ಬ್ಯಾನರಿನಲ್ಲಿಯೇ ಈ ಚಿತ್ರ ತಯಾರಾಗಲಿದೆಯಂತೆ. ಈ ಚಿತ್ರದಲ್ಲಿ ಮಹೇಶ್ ಭಟ್ ಅವರ ಪುತ್ರಿ ಆಲಿಯಾ ಭಟ್ ಪ್ರಮುಖ ಪಾತ್ರದಲ್ಲಿ ನಟಿಸೋದು ಪಕ್ಕಾ. ಅದ್ಯಾವ ಚಿತ್ರವೇ ಇದ್ದರೂ ಆಲಿಯಾ ತನ್ನ ಹೋಂ ಬ್ಯಾನರಿನ ಈ ಚಿತ್ರದಲ್ಲಿ ನಟಿಸಲು ತಯಾರಾಗಿದ್ದಾಳಂತೆ!.